Библија (Бакотић) : Трећа Јованова посланица
1 Старешина, Гају љубљеноме, кога ја љубим у истини.

2 Љубљени! Желим ти да ти у свему буде добро, и да будеш здрав, као што је твојој души добро.

3 Много се обрадовах кад дођоше браћа и посведочише твоју истину, како ти живиш у истини.

4 Немам веће радости од ове, да чујем да моја деца у истини ходе.

5 Љубљени! Верно радиш што чиниш браћи, па и страној,

6 која посведочише за твоју љубав пред Црквом, и добро ћеш учинити ако их опремиш као што треба пред Богом.

7 Јер имена његова ради пођоше они на пут не примивши ништа од паганаца.

8 Ми смо дакле дужни примати такве, да с њима заједно на истини радимо.

9 Ја сам писао нешто Цркви, али Диотреф, који воли да држи старешинство међу њима, не прима нас.

10 Зато ако дођем, споменућу дела која чини, ружећи нас злим речима. И није му то доста, него сам браћу не прима, и забрањује то и онима који би хтели да их примају, и изгони их из Цркве.

11 Љубљени, не угледај се на зло, него на добро. Ко добро чини од Бога је, а ко зло чини не види Бога.

12 За Димитрија сви добро сведочише, и сама истина. А и ми му сведочимо, и ти знаш да је сведочанство наше истинито.

13 Много бих имао да ти пишем, али нећу то мастилом и пером да ти учиним,

14 него се надам да ћу те ускоро видети и усмено с тобом говорити.

15 Мир теби! Поздрављају те пријатељи. Поздрави пријатеље, свакога напосе.